
I. Scop şi definiţii

Prezenta documentaţie este întocmită în conformitate cu prevederile Legii nr. 350/2005 privind regimul finanţărilor nerambursabile din fonduri publice alocate pentru activităţi nonprofit de interes general şi are ca scop stabilirea principiilor, cadrului general şi procedurii pentru atribuirea contractelor de finanţare nerambursabilă din fonduri publice, precum şi căile de atac ale actului sau deciziei autorităţii finanţatoare care aplică procedura de atribuire a contractelor de finanţare nerambursabilă acordate din bugetul local.

În înţelesul prezentei documentaţii, semnificaţia termenilor şi expresiilor: activitate generatoare de profit, autoritate finanţatoare, beneficiar, cheltuieli eligibile, contract de finanţare nerambursabilă, finanţare nerambursabilă, fonduri publice, solicitant este cea prevăzută în art. 2 din Legea nr.350/2005.

Finanţările nerambursabile acordate se vor utiliza numai pentru programele şi proiectele de interes public judeţean iniţiate şi organizate de către solicitanţi cu sediul social/punct de lucru/filială sau sucursală pe teritoriul administrativ al judeţului Dolj, în completarea veniturilor proprii şi a celor primite sub formă de donaţii şi sponsorizări.

II. Domeniu de aplicare

Conform art. 3 din Legea nr. 350/2005, pentru a putea participa la procedura privind atribuirea contractului de finanţare nerambursabilă, solicitanţii trebuie să fie persoane fizice sau juridice fără scop patrimonial - asociaţii ori fundaţii constituite conform legii - sau culte religioase recunoscute conform legii, care activează în folosul comunităţii judeţului Dolj şi propun desfăşurarea unor acţiuni sau programe care să contribuie la interesul public judeţean.
Prevederile prezentei documentaţii se aplică pentru atribuirea oricărui contract de finanţare nerambursabilă din fondurile publice acordate din bugetul judeţului Dolj.

Aceste prevederi nu se aplică pentru finanţările nerambursabile din fonduri externe, fondurilor speciale de intervenţie în caz de calamitate şi de sprijinire a persoanelor fizice sinistrate şi nu aduc atingere procedurilor stabilite prin legi speciale.

Finanţările nerambursabile nu se acordă pentru activităţi generatoare de profit şi nici pentru activităţi din domeniile reglementate de Legea nr. 182/2002 privind protecţia informaţiilor clasificate, cu modificările ulterioare.

Potrivit prezentei documentaţii şi prevederilor art. 3 din Legea nr. 350/2005, nu se acordă finanţări nerambursabile pentru activităţi ce presupun dezvoltarea infrastructurii solicitantului, cu excepţia cazului în care aceasta reprezintă o componentă indispensabilă proiectului. Caracterul indispensabil va fi temeinic justificat de către solicitant printr-o anexă separată la proiect, urmând a fi analizat de către comisia de evaluare constituită în acest scop.

III.
Principii de atribuire a contractelor de finanţare nerambursabilă

Principiile care stau la baza atribuirii contractelor de finanţare nerambursabilă sunt cele prevăzute la art.4 din Legea nr. 350/2005:

a) libera concurenţă;
b) eficacitatea utilizării fondurilor publice;
c) transparenţa;
d) tratamentul egal;
e) excluderea cumulului;
f) neretroactivitatea;
g) cofinanţarea.
IV.
Proceduri generale de atribuire a contractelor de finanţare nerambursabilă

Atribuirea contractelor de finanţare nerambursabilă se face exclusiv pe baza selecţiei publice de proiecte, procedură care permite atribuirea unui contract de finanţare nerambursabilă din fonduri publice, prin selectarea acestuia de către o comisie constituită prin dispoziţia preşedintelui Consiliului Judeţean Dolj.

Proiectele vor cuprinde informaţii despre scopul, obiectivele specifice, activităţile, costurile asociate şi rezultatele urmărite, evaluabile pe baza unor indicatori precişi, a căror alegere este justificată, conform art.7 din Legea nr. 350/2005.

Evaluarea în sistem competitiv a proiectelor se va face în conformitate cu criteriile generale şi specifice de evaluare prevăzute în Legea nr. 350/2005, precum si cu criteriile specifice de evaluare prevăzute în prezenta documentaţie.

Orice persoană fizică sau juridică, fără scop patrimonial, cu sediul/punct de lucru/filială sau sucursală în judeţul Dolj, care desfăşoară activităţi nonprofit menite să sprijine realizarea unor obiective de interes public, are dreptul de a participa la procedura pentru atribuirea contractului de finanţare nerambursabilă.

Atribuirea de contracte de finanţare nerambursabilă se va face în limita fondurilor publice alocate anual în bugetul judeţului Dolj, în domeniile specificate în Programul anual al Consiliului Judeţean Dolj pentru acordarea de finanţări nerambursabile, stabilit conform prevederilor legale referitoare la elaborarea, aprobarea şi  executarea bugetului judeţean.
Pentru aceeaşi activitate nonprofit, un beneficiar nu poate contracta decât o singură finanţare nerambursabilă de la aceeaşi autoritate finanţatoare în decursul unui an fiscal, conform art.12 alin.1 din Legea nr. 350/2005.

Potrivit art.12 alin.2 din Legea nr. 350/2005, în cazul în care un beneficiar contractează, în cursul aceluiaşi an calendaristic, mai mult de o finanţare nerambursabilă de la aceeaşi autoritate finanţatoare, nivelul finanţării nu poate depăşi o treime din totalul fondurilor publice alocate în bugetul anual al autorităţii finanţatoare respective.

Cheltuielile eligibile vor putea fi plătite în baza unui contract de finanţare nerambursabilă numai în măsura în care sunt justificate şi oportune şi au fost contractate în perioada executării contractului, potrivit art.13 din Legea nr. 350/2005.

           Numărul de participanţi la procedura de selecţie de proiecte nu este limitat.

Consiliul Judeţean Dolj trebuie să repete procedura de selecţie de proiecte în cazul în care există un singur participant.

În cazul în care în urma repetării procedurii numai un participant a depus propunere de proiect, autoritatea finanţatoare are dreptul de a atribui contractul de finanţare nerambursabilă acestuia, în condiţiile legii.

În cazul în care, după încheierea contractelor de finanţare nerambursabilă cu solicitanţii declaraţi câştigători, sumele puse la dispoziţie de către Consiliul Judeţean Dolj nu sunt contractate în întregime, autoritatea finanţatoare poate decide organizarea unei noi sesiuni de selecţie.

Conform art. 6 din Legea nr. 350/2005, etapele procedurii de selecţie de proiecte sunt următoarele:
    a) publicarea programului anual pentru acordarea finanţărilor nerambursabile;

    b) publicarea anunţului de participare;

    c) înscrierea candidaţilor;

    d) transmiterea documentaţiei;

    e) prezentarea propunerilor de proiecte;

    f) verificarea eligibilităţii, înregistrării şi a îndeplinirii criteriilor referitoare la capacitatea tehnică şi financiară;

    g) evaluarea propunerilor de proiecte;

    h) comunicarea rezultatelor;

    i) încheierea contractului sau contractelor de finanţare nerambursabilă;

    j) publicarea anunţului de atribuire a contractului sau contractelor de finanţare nerambursabilă.
Selecţionarea şi evaluarea solicitărilor se va face de către o comisie de evaluare care va fi numită prin Dispoziţia Preşedintelui Consiliului Judeţean Dolj.
Cu excepţia şedinţei de deschidere a plicurilor depuse de solicitanţi, la întrunirile comisiei au dreptul de a participa numai membrii acesteia.

Modul de lucru al comisiei de evaluare este stabilit de comun acord între membrii acesteia, urmând a se avea în vedere calendarul estimativ de aplicare a procedurii.

Comisia de evaluare are obligația de a stabili care sunt clarificările și completările necesare pentru evaluarea fiecărui proiect, precum și perioada de timp acordată pentru transmiterea clarificărilor. Comunicarea transmisă în acest sens către solicitantul de finanțare trebuie să fie clară, precisă și să definească în mod explicit și suficient de detaliat în ce constă solicitarea comisiei de evaluare.

 În cazul în care solicitantul de finanțare nu transmite în perioada precizată de comisia de evaluare clarificările/răspunsurile solicitate sau în cazul în care explicațiile prezentate de solicitantul de finanțare nu sunt concludente, proiectul va fi considerat neconform.

 În cazul în care solicitantul de finanțare modifică prin răspunsurile pe care le prezintă conținutul propunerii, proiectul va fi considerat neconform. Modificări ale propunerii de proiect se acceptă în măsura în care acestea:

a) pot fi încadrate în categoria viciilor de formă sau erorilor aritmetice 
b) reprezintă corectări ale unor abateri tehnice minore iar o eventuală modificare a valorii proiectului, indusă de aceste corectări, nu ar fi condus la modificarea clasamentului participanților la procedura de selecție a proiectelor.
 Este exclus din procedura pentru atribuirea contractului de finanțare nerambursabilă, respectiv nu este eligibil, solicitantul care se află în oricare dintre următoarele situații:
 
a) Nu și-a îndeplinit obligațiile de plată exigibile a impozitelor și taxelor către bugetul consolidat al statului, precum și a impozitelor și taxelor locale; 
b) Furnizează informații false în documentele prezentate;
 
c) A comis o gravă greșeală în materie profesională sau nu și-a îndeplinit obligațiile asumate printr-un contract de finanțare nerambursabilă, în măsura în care autoritatea finanțatoare poate aduce ca dovadă mijloace probante în acest sens; 
d) Face obiectul unei proceduri de dizolvare sau de lichidare ori se află deja în stare de dizolvare sau de lichidare sau solicitantul este constituit ca urmare a divizării unei asociații/fundații aflată în procedură de dizolvare sau de lichidare, în conformitate cu prevederile legale în vigoare; 
e) Nu prezintă declarația pe propria răspundere din care să rezulte faptul că nu mai are contractată nici o altă finanțare nerambursabilă de la bugetul judeţului Dolj, pentru aceeași activitate nonprofit, în decursul unui an fiscal sau mai are contractată o finanțare nerambursabilă cu această autoritate în cursul aceluiași an calendaristic, conform prevederilor art.12 alin.(3) din legea 350/2005 ;
f) Documentația prezentată este incompletă și nu respectă prevederile pct. 2 din capitolul III din prezenta documentaţie.

Comisia de evaluare are dreptul să respingă propunerea de proiect în oricare dintre următoarele cazuri:

a) Propunerea de proiect pentru atribuirea contractului de finanţare nerambursabilă nu respectă cerinţele prevăzute în documentaţia pentru elaborarea şi prezentarea propunerilor de proiecte;

b) Propunerea de proiect conţine propuneri referitoare la clauzele contractuale, propuneri care sunt în mod evident dezavantajoase pentru autoritatea finanţatoare;

c) Explicaţiile cu privire la fundamentarea economică sau alte clarificări solicitate de comisia de evaluare nu sunt concludente.
După selectarea proiectelor, Preşedintele Consiliului Judeţean Dolj va semna contractul.
V.
Clarificări

   
În conformitate cu art. 23 din Legea nr. 350/2005 orice persoană fizică sau persoană juridică fără scop patrimonial care a obţinut, în condiţiile prezentei legi, un exemplar al documentaţiei pentru elaborarea şi prezentarea propunerii de proiect, are dreptul de a solicita şi de a primi clarificări din partea autorităţii finanţatoare.

    
 Autoritatea finanţatoare are obligaţia de a transmite răspuns la orice solicitare de clarificări, dar numai la acele solicitări primite cu cel puţin 6 zile înainte de data limită pentru depunerea propunerilor de proiect.

   
  Autoritatea finanţatoare are obligaţia de a transmite răspunsul la solicitările de clarificări cu cel puţin 4 zile înainte de data limită pentru depunerea propunerilor de proiect.

    
 Autoritatea finanţatoare are dreptul de a completa din proprie iniţiativă, în vederea clarificării, documentaţia pentru elaborarea şi prezentarea ofertei şi este obligată să comunice în scris tuturor solicitanţilor orice astfel de completare. 

VI.
Transparenţă şi publicitate

Procedurile de planificare şi executare a plafoanelor fondurilor destinate finanţării nerambursabile, procedurile de atribuire a contractelor de finanţare nerambursabilă, contractele de finanţare nerambursabilă încheiate de autoritatea finanţatoare cu beneficiarii, precum şi rapoartele de execuţie bugetară privind finanţările nerambursabile constituie informaţii de interes public, potrivit dispoziţiilor Legii nr. 544/2001 privind liberul acces la informaţiile de interes public.

VII.
Procedura privind încheierea şi derularea contractelor de finanţare
nerambursabilă

Încheierea contractului de finanţare nerambursabilă se face cu respectarea modelului cadru de contract de finanţare nerambursabilă prevăzut în cadrul prezentei documentaţii.

Contractul de finanţare nerambursabilă se încheie între Consiliul Judeţean Dolj, în calitate de FINANŢATOR, şi solicitantul al cărui proiect a fost selecţionat, în calitate de BENEFICIAR, în termen de maxim 15 zile de la data comunicării rezultatului sesiunii de selecţie a proiectelor în presa locală şi pe site-ul Consiliului Judeţean Dolj. La încheierea contractului de finanţare nerambursabilă, beneficiarul este obligat să semneze o declaraţie de imparţialitate.

La contract se vor anexa si formularul de solicitare a finanţării, bugetul proiectului, cererea de plată a avansului, formularul de identificare financiară a contului beneficiarului, modelele de raport financiar şi tehnic, care se constituie astfel ca parte integrantă din contract.

Autoritatea finanţatoare si beneficiarul pot stabili în contractul de finanţare nerambursabilă ca plăţile către beneficiar sa se facă în tranşe, în raport cu faza proiectului şi cheltuielile aferente, în funcţie de evaluarea posibilelor riscuri financiare, durata şi evoluţia în timp a activităţii finanţate ori de costurile interne de organizare şi funcţionare ale beneficiarului.

Consiliul Judeţean Dolj - autoritatea finanţatoare, prin comisia de monitorizare, numită prin Dispoziţia preşedintelui Consiliului Judeţean Dolj, îşi rezervă dreptul de a face verificări, atât în perioada derulării contractului de finanţare nerambursabilă, cât şi ulterior validării raportului intermediar şi raportului final, în scopul completării dosarului finanţării nerambursabile, dar nu mai târziu de 3 luni de la expirarea termenului privitor la validare.

Contractul de finanţare nerambursabilă va prevedea, sub sancţiunea nulităţii, obligaţia beneficiarului de a permite pe toată durata contractului, precum şi pe o perioadă de 5 ani de la încetarea acestuia, în decurs de 3 zile lucrătoare de la primirea unei notificări în acest sens, accesul neîngrădit al reprezentanţilor autorităţii finanţatoare sau a altor organe de control abilitate de lege pentru a controla documentele pe baza cărora se ţine evidenţa activităţilor derulate în cadrul contractului. Controlul se efectuează la locul unde aceste documente sunt păstrate de către beneficiar.

VIII.
Forme de comunicare

Orice comunicare, solicitare, informare, notificare şi alte asemenea, se transmit sub formă de document scris.

Orice document scris se înregistrează în momentul transmiterii şi al primirii. Orice document scris trebuie confirmat de primire, cu excepţia documentelor care confirmă primirea.

IX. Anularea aplicării procedurii pentru atribuirea contractului de finanţare nerambursabilă
Decizia de anulare nu creează vreo obligaţie a autoritatii finanţatoare faţă de participanţii la procedura de atribuire a contractelor de finanţare nerambursabilă.

Autoritatea finanţatoare va comunica în scris tuturor participanţilor la procedura de atribuire a contractelor de finanţare nerambursabilă, în cel mult 2 zile de la data anulării, motivul acestei decizii.

X.  Alte prevederi

Prezenta documentaţie este elaborată potrivit Legii nr. 350/2005 privind regimul finanţărilor nerambursabile din fonduri publice alocate pentru activitati nonprofit de interes general.

I. Informaţii generale privind autoritatea finanţatoare:

Denumirea Autorităţii Contractante: CONSILIUL JUDEŢEAN DOLJ ;

Cod fiscal: 4417150

Adresa: Craiova, strada Olteț, nr.4
Numărul de telefon: 0251/408200 
e-mail: presa@cjdolj.ro
Informaţii suplimentare: tel. 0251/408200, interior 259, Neagoe Loredana  -  Compartiment ,,Relaţii cu ONG-urile şi programe finanţate din bugetul judeţean".

II. Obiective, domenii şi alocări financiare.

1.
Obiectiv general al programului:

Sprijinirea proiectelor de interes public județean în vederea stimulării contribuției sectorului nonprofit la dezvoltarea comunităților locale, promovarea valorilor sportive, turistice, educaționale și culturale, precum și creșterea participării active a cetățenilor la viața comunității din județul Dolj.
2. Domenii:

- Sport 

- Turism 

- Educație 

- Cultură 

3. Obiectivele proiectelor:


A. Domeniul Sport
Obiective:
· Organizarea competiţiilor şi concursurilor sportive desfăşurate pe teritoriul județului Dolj,  considerate de autoritatea finanţatoare ca având un impact major asupra comunităţii, determinat prin numărul de participanţi şi numărul de spectatori (activităţi sportive cu caracter de fenomen social);
· Încurajarea practicării activităţii fizice şi sportive în mod continuu, de către toate categoriile de vârstă, independent sau în cadru organizat;
· Susţinerea disciplinelor şi probelor sportive cu tradiție în județul Dolj.
· Dezvoltarea spiritului competitiv, a fair-play-ului și a voluntariatului în domeniul sportiv; 

· Promovarea unui stil de viață sănătos prin activități sportive și recreative. 

B. Domeniul TURISM

Obiective:
· Promovarea potențialului turistic al județului Dolj; 

· Valorificarea patrimoniului cultural, istoric și natural al județului; 

· Creșterea atractivității turistice a comunităților locale; 

· Organizarea și promovarea evenimentelor cu impact turistic; 

· Dezvoltarea și promovarea turismului rural, ecoturistic și de agrement; 

· Promovarea tradițiilor, meșteșugurilor și produselor locale specifice județului Dolj; 

· Creșterea vizibilității județului Dolj ca destinație turistică. 

C. Domeniul EDUCAȚIE

Obiective:
· Sprijinirea proiectelor educaționale destinate copiilor, elevilor, studenților și tinerilor; 
· Dezvoltarea competențelor personale, civice, sociale și profesionale; 
· Promovarea educației non-formale și a învățării pe tot parcursul vieții; 
· Susținerea performanței școlare și a excelenței în educație; 
· Dezvoltarea competențelor digitale, tehnice și antreprenoriale; 
· Promovarea incluziunii sociale și a egalității de șanse prin educație; 
· Încurajarea participării tinerilor la viața comunității; 
· Promovarea educației pentru patrimoniu, cultură și identitate locală. 

D. Domeniul CULTURĂ

Obiective:
· Promovarea și valorificarea patrimoniului cultural material și imaterial al județului Dolj; 

· Conservarea și promovarea tradițiilor, obiceiurilor și valorilor locale; 

· Susținerea creației artistice și a actului cultural; 

· Încurajarea participării publicului la manifestări culturale; 

· Promovarea diversității culturale și a dialogului intercultural; 

· Sprijinirea proiectelor culturale dedicate tinerilor și grupurilor vulnerabile; 

· Dezvoltarea colaborării culturale la nivel local, regional, național și internațional; 

· Promovarea imaginii județului Dolj prin evenimente culturale. 

4. Alocarea financiară pusă la dispoziţie de către Consiliul Judeţean Dolj, pentru anul 2026:

	Domeniul
	Valoarea totală a finanțării nerambursabile (lei)

	Sport
	50.000

	Turism
	50.000

	Educație
	50.000

	Cultură
	50.000

	TOTAL
	200.000


În cazul în care pentru unul sau mai multe domenii nu se depune niciun proiect, se depun numai proiecte neeligibile sau valoarea proiectelor eligibile nu acoperă fondurile alocate, autoritatea finanțatoare își rezervă dreptul de a redistribui sumele rămase disponibile între celelalte domenii pentru care există proiecte eligibile, în ordinea descrescătoare a punctajelor obținute.

5. Mărimea finanţărilor nerambursabile:
Valoarea maximă pentru proiecte individuale care pot fi finanţate în cadrul programului: 50.000 lei.
III. Documentaţia de solicitare a finanţării

1. Modul de prezentare a proiectului.
Documentaţia de solicitare a finanţării se va depune într-un singur exemplar original pe suport de hârtie şi în  format electronic (CD/DVD sau memory stick) la Registratura Consiliului Judeţean Dolj, cu sediul în Craiova, strada Olteț, nr.4, introduse într-un plic sigilat, pe care să se menţioneze următoarele informaţii:
- Denumirea aplicantului

- Domeniul proiectului

-Titlul proiectului

- Date de contact (telefon, fax, e-mail)

  - Menţiunea „A nu se deschide înainte de sesiunea de evaluare a proiectelor din data de………………………….”.
De asemenea, documentaţia se poate transmite pe adresa de email: presa@cjdolj.ro, cu respectarea termenului limită de depunere precizat în anunţul de participare. Documentaţia transmisă pe această cale va fi arhivată în fişiere de tip RAR sau ZIP, protejate printr-o parolă care va fi solicitată şi comunicată Autorităţii Finanţatoare în timpul şedinţei publice de deschidere a plicurilor depuse de solicitanţi.
Documentaţia va fi întocmită în limba română.
Propunerea de proiect are caracter ferm şi obligatoriu din punct de vedere al conţinutului, documentaţia depusă va fi semnată pe propria răspundere de către reprezentantul legal al solicitantului sau de către o persoană împuternicită legal de acesta, pe fiecare pagină. Exemplarele depuse în fotocopie vor conţine menţiunea “conform cu originalul” şi semnătura reprezentantului legal al solicitantului.
Bugetul proiectului va fi prezentat exclusiv în lei (RON) şi va rămâne ferm pe toată durata de îndeplinire a contractului de finanţare nerambursabilă. Nu este permis transferul de sume între liniile și capitolele bugetului inițial al proiectului.
În vederea organizării selecţiei, pentru a primi finanţare, documentaţiile prevăzute mai sus se vor depune în termenul stabilit de către autoritatea finanţatoare prin anunţul de participare. Orice solicitare primită după acest termen va fi respinsă în mod automat şi va fi restituită solicitantului fără a fi deschisă.
2. Conţinutul documentaţiei solicitanţilor

Documentaţia solicitanţilor persoane fizice şi juridice va conţine următoarele :

	Documentul
	Nr. anexa

	Cererea de Finanţare
	Anexa 1 
(model ataşat)

	Bugetul de venituri şi cheltuieli, nota de fundamentare
	Anexa 2 
(model ataşat)

	Surse de finanţare
	Anexa 3 
(model ataşat

	CV-urile echipei de proiect
	Anexa 4
 (model ataşat)

	Dovada existenţei surselor de cofinanţare (minim 10% din valoarea totală eligibilă a proiectului):

     -contracte de sponsorizare;

     -bugetul de venituri şi cheltuieli al solicitantului;

     -alte forme de sprijin financiar ferm din partea unor terţi;

     -document financiar emis de către o instituţie bancară, din care să rezulte deţinerea disponibilităţilor băneşti reprezentând cota proprie de finanţare a solicitantului;
	Anexa 5

	Actul constitutiv, statutul şi certificatul de înregistrare fiscală, actele doveditoare ale sediului organizaţiei solicitante şi actele adiţionale, după caz;

Copie după actul de identitate în cazul persoanelor fizice solicitante;
	Anexa 6

	Situaţiile financiare anuale la data de 31 decembrie 2025, înregistrate la Administraţia Finanţelor Publice a municipiului Craiova (numai pentru solicitanţii persoane juridice);
	Anexa 7

	Certificate fiscale din care să rezulte că solicitantul nu are datorii către bugetul de  stat şi bugetul local
	Anexa 8

	Declaraţie privind neîncadrarea în situaţiile prevăzute la art.21 din Legea nr. 350/2005                                    
	Anexa 9
 (model atașat)

	Declaraţie pe propria răspundere conform art. 12, alin. 3 din Legea nr. 350/2005
	Anexa 10
 (model atașat)

	Copii contracte de finanţare pentru proiectele implementate de solicitant care demonstrează experienţa anterioară în managementul de proiect
	Anexa 11

	La proiect se vor ataşa si urmatoarele documente necompletate
 (modele)

	Contract de finanţare nerambursabilă
	Anexa 12
 (model ataşat)

	Raport (tehnic şi financiar)
	Anexa 13
 (model ataşat)

	Cerere de plată
	Anexa 14
(model ataşat)

	Identificare financiară cont bancar
	Anexa 15 
(model ataşat)

	Declaraţie de imparţialitate
	Anexa 16
 (model ataşat)


    
Prezentarea documentelor de mai sus reprezintă cerinţă minimă de calificare solicitată de autoritatea finanţatoare.
3. Termenii de referinţă:
Durata maximă de implementare: până la data de 25 noiembrie  2026.
Activități eligibile

A. Domeniul SPORT
· Organizarea competițiilor sportive; 

· Organizarea de programe și acțiuni de atragere a populației către practicarea activităților fizice și sportive; 

· Organizarea de tabere și activități sportive; 

· Achiziționarea de logistică necesară desfășurării competițiilor sportive. 

B. Domeniul TURISM

· Organizarea de festivaluri, târguri și evenimente de promovare turistică; 

· Campanii de promovare a obiectivelor turistice din județul Dolj; 

· Elaborarea și distribuirea materialelor de promovare turistică; 

· Realizarea de trasee tematice și activități de interpretare turistică; 

· Acțiuni de promovare a patrimoniului natural și cultural; 

· Organizarea de activități educative privind valorificarea resurselor turistice locale. 

C. Domeniul EDUCAȚIE

· Workshop-uri, seminarii și sesiuni de formare; 

· Concursuri și competiții educaționale; 

· Activități de educație civică, digitală și ecologică; 

· Programe de mentorat și orientare profesională; 

· Tabere educaționale și activități non-formale; 

· Activități de prevenire a abandonului școlar și de sprijin educațional; 

· Proiecte de dezvoltare personală și leadership. 

D. Domeniul CULTURĂ

· Organizarea de festivaluri, spectacole și manifestări culturale; 

· Expoziții, vernisaje și proiecte muzeale; 

· Editarea și publicarea de cărți, reviste, albume și alte materiale culturale; 

· Conservarea și promovarea tradițiilor populare; 

· Ateliere și programe de educație culturală; 

· Proiecte artistice interdisciplinare; 

· Activități de promovare a patrimoniului cultural local.

În cererea de finanţare, solicitanţii trebuie să descrie explicit următoarele elemente:

· obiective

· identificarea principalelor constrângeri şi necesităţi din zona ţintă

· grupul ţintă şi beneficiarii

· activităţile şi graficul de realizare al acestora

· rezultatele preconizate şi cuantificarea lor

· metodologia utilizată pentru desfăşurarea activităţilor, inclusiv modalităţi de evaluare internă

· echipa propusă pentru implementarea proiectului

· descrierea partenerilor şi rolului acestora, dacă este cazul

· resursele necesare şi modul de asigurare a acestora

· experienţa anterioară a solicitantului privind implementarea proiectelor finanţate din fonduri europene, guvernamentale sau din bugetele locale.
· experienţa relevantă a echipei de proiect şi disponibilitatea acesteia pe durata implementării

· estimarea impactului proiectului

· descrierea solicitantului şi partenerilor (resurse proprii, personal, experienţă similară)

4. Costuri eligibile:


Numai "costurile eligibile" pot fi luate în considerare pentru finanţare nerambursabilă. Acestea sunt detaliate în continuare. Ca urmare, bugetul constituie atât o estimare a costului cât şi un plafon al „costurilor eligibile". Trebuie avut în vedere că aceste costuri eligibile trebuie să se bazeze pe elemente reale, să respecte preţurile pieţei şi nu pot lua forma unor sume forfetare (exceptând costurile indirecte).


Pentru a putea fi considerate eligibile, costurile trebuie:

a) să fie necesare pentru îndeplinirea proiectului, să fie prevăzute în contract şi să respecte principiile unui management financiar sănătos;

b) să fi fost realizate pe durata implementării proiectului, aşa cum este definită în contract;

c) să fi fost într-adevăr realizate şi înregistrate în contabilitatea beneficiarului, să fie identificabile şi verificabile, să fie susţinute de actele originale şi toate documentele justificative corespunzătoare.

Următoarele costuri vor fi eligibile:

1. Cheltuieli cu personalul, remuneraţii şi onorarii pentru personalul de specialitate direct implicat în proiect. Acestea corespund salariilor propriu zise + contribuţiile la asigurările sociale şi celelalte costuri legate de remuneraţie (inclusiv impozitele plătite de către angajator), cu condiţia ca acestea să nu depăşească 30% din valoarea totală a proiectului. Se încadrează în categoria onorarii orice activitate prestată de o persoană fizică (artist, expert, lector, formator, etc.) angajată să desfășoare o activitate în cadrul proiectului. Tariful orar maximal pentru onorarii se stabilește în funcție de salariul mediu brut pe economie, anunțat de Institutul Național de Statistică pentru prima lună a anului în curs. Nu sunt eligibile onorariile plătite de către beneficiarul de finanțare persoană fizică către alte persoane fizice.
2. Transport: bilete şi abonamente transport public, transport echipamente şi materiale, bonuri de benzină. Pentru autoturismele personale utilizate în cadrul proiectului, se vor prezenta contracte de comodat. Reprezentanții beneficiarilor de finanțare nerambursabilă pot beneficia de decontarea cheltuielilor de transport efectuate în țară, conform H.G. nr. 714/2018 privind drepturile și obligațiile personalului autorităților și instituțiilor publice pe perioada delegării și detașării în altă localitate, precum și în cazul deplasării în interesul serviciului, cu modificările și completările ulterioare, în cazul în care acestea sunt necesare pentru ducerea la îndeplinire a obiectivelor proiectului finanțat de autoritatea finanțatoare, astfel:

a) la călătoria cu avionul, pe orice distanță, clasa economică sau cursă low-cost, în cazuri bine justificate, cu aprobarea prealabilă a autorității contractante;

b) la călătoria cu orice fel de tren, după tariful clasei a II-a, pe distanțe de până la 300 km, și după tariful clasei I, pe distanțe mai mari de 300 km;

c) la călătoria cu mijloace de transport auto și transport în comun;

d) la călătoria cu autoturismul aflat în proprietatea sau folosința beneficiarului de finanțare.


Transportul se va realiza pe cât posibil cu cele mai ieftine mijloace de transport, la clasa a doua. În cazul în care are loc deplasarea unui grup de persoane cu un microbuz sau autocar, la întocmirea bugetului se va avea în vedere prețul pieței, în lei/km.
3. Diurne: cazarea şi masa aferentă persoanelor implicate în derularea proiectului, pentru deplasarea în afara localităţii în care solicitantul îşi are sediul, în interesul justificat al proiectului. Pentru acțiunile derulate în țară, cheltuielile cu cazarea și masa participanților trebuie să corespundă baremelor impuse de H.G. nr. 714/2018 privind drepturile și obligațiile personalului autorităților și instituțiilor publice pe perioada delegării și detașării în altă localitate, precum și în cazul deplasării în interesul serviciului, cu modificările și completările ulterioare. Plafonul maxim al cheltuielilor pentru masa persoanelor implicate în proiect este de 20 de lei/zi/persoană iar pentru cazare, de 230 de lei/zi/persoană.                                                                    
4. Închirieri: echipamente, mijloace de transport, săli de activităţi;
5. Consumabile; hârtie, toner, cartușe imprimantă, markere, etc. Pentru proiectele sociale sunt eligibile și materialele sanitare și de incontinență și materialele de igienă personală.
6. Tipărituri: pliante, broșuri, afișe, cărți, cataloage, albume, etc., în limita a 10% din valoarea totală a proiectului cu excepția cazului în care obiectul principal al proiectului îl reprezintă editarea de cărți sau albume, utilizând hârtie reciclată sau reciclabilă, acolo unde este posibil. 
7. Publicitate: anunțuri publicitare, spoturi audio-video, etc..
8. Achiziţii echipamente şi bunuri, cu excepţia autovehiculelor;
9. Achiziţii servicii: orice activitate prestată de o persoană juridică sau fizică, care nu se încadrează la categoriile de onorarii. Ex: traduceri, tehnoredactări, developări filme foto, montaje filme, reparaţii, întreţinere aparatură, publicitate etc.;
10. Alte cheltuieli: tot ceea ce nu se poate încadra în categoriile mai sus menţionate, dar care se justifică pentru activităţile proiectului;
11. Costuri administrative. Un procent fix din costurile administrative ale beneficiarului ce pot fi considerate ca fiind alocate proiectului, de până la cel mult 7% din totalul costurilor eligibile directe, va fi eligibil ca şi cost indirect : chirie sediu, apă, canal, electricitate, comunicaţii, gaze etc.


Următoarele costuri vor fi neeligibile:

1. Achiziţionarea de autovehicule, terenuri sau clădiri;
2. Contribuţiile în natură ale beneficiarului;
3. Dezvoltarea infrastructurii solicitantului, cu excepţia cazului în care aceasta reprezintă o componentă indispensabilă proiectului;
4. Datorii şi provizioane pentru pierderi sau datorii;

5. Dobânzi datorate;
6. Articole deja finanţate prin orice altă sursă de finanţare;

7. Costuri cu formarea personalului din proiect, burse de studiu, sponsorizări individuale.
Finanţările nerambursabile nu se acordă pentru activităţi generatoare de profit, nici pentru activităţile din domeniile reglementate de Legea nr. 182/2002 privind protecţia informaţiilor clasificate, cu modificările şi completările ulterioare.

5. Data limită pentru depunerea propunerilor de proiecte


Data limită pentru depunerea propunerilor de proiecte este în termen de 30 zile de la publicarea anunţului de participare.

Autoritatea finanţatoare are dreptul de a prelungi termenul de depunere a propunerilor de proiect, cu condiţia comunicării în scris a noii date limită de depunere a propunerilor de proiect, cu cel puţin 6 zile înainte de expirarea termenului iniţial, către toţi solicitanţii care au primit, în condiţiile prezentei legi, un exemplar al documentaţiei pentru elaborarea şi prezentarea proiectului.

IV. Procedura de evaluare:


În vederea obţinerii finanţării nerambursabile, fiecare propunere de proiect va fi evaluată în funcţie de o serie de criterii de verificare formală (administrativă) şi ulterior de un set de criterii de selecţie şi un set de criterii de evaluare
1. Conformitate administrativă


Se verifică eligibilitatea proiectului conform obiectivelor fiecărui domeniu şi termenilor de referinţă. Proiectele care nu corespund acestor termeni vor fi respinse în mod automat.


Criteriile de verificare formală (administrativă) a cererii de finanţare se referă la aspectele cuprinse în următoarea listă :

	Nr. Crt
	Documentul
	Nr. anexa
	DA
	NU

	1. 
	Termenul limită de depunere a fost respectat?
	-
	
	

	2. 
	Proiectul are legătură cu un domeniu de activitate prevăzut în Programul anual de finanţare nerambursabilă?
	-
	
	

	3. 
	Valoarea finanţării nerambursabile solicitate se încadrează în limita maximă de 50.000 lei?
	-
	
	

	4. 
	Cererea de finanţare
	Anexa 1
	
	

	5. 
	Bugetul de venituri şi cheltuieli, nota de fundamentare
	Anexa 2
	
	

	6. 
	Surse de finanţare
	Anexa 3
	
	

	7. 
	CV-urile echipei de proiect
	Anexa 4
	
	

	8. 
	Dovada existenţei surselor de cofinanţare (minim 10% din valoarea totală eligibilă a proiectului):

-contracte de sponsorizare;

-bugetul de venituri şi cheltuieli al solicitantului;

-alte forme de sprijin financiar ferm din partea unor terţi;

-document financiar emis de către o instituţie bancară, din care să rezulte deţinerea disponibilităţilor băneşti reprezentând cota proprie de finanţare a solicitantului.
	Anexa 5
	
	

	9. 
	Actul constitutiv, statutul şi certificatul de înregistrare fiscală, actele doveditoare ale sediului organizaţiei solicitante şi actele adiţionale, după caz;
	Anexa 6
	
	

	10. 
	Situaţiile financiare anuale la data de 31 decembrie 2025, înregistrate la Administraţia Finanţelor Publice a municipiului Craiova;
	Anexa 7
	
	

	11. 
	Certificate fiscale din care să rezulte că solicitantul nu are datorii către stat si bugetul local
	Anexa 8
	
	

	12. 
	Declaraţie privind neîncadrarea în situaţiile prevăzute la art. 21 din Legea 350/2005                                       
	Anexa 9
	
	

	13. 
	Declaraţie pe propria răspundere conform art. 12, alin. 3 din Legea nr. 350/2005
	Anexa 10
	
	

	14. 
	Copii contracte de finanţare pentru proiectele implementate de solicitant care demonstrează experienţa anterioară în managementul de proiect
	Anexa 11
	
	

	15. 
	Contract de finanţare nerambursabilă
	Anexa 12
	
	

	16. 
	Raport (tehnic şi financiar)
	Anexa 13
	
	

	17. 
	Cerere de plată
	Anexa 14
	
	

	18. 
	Identificare financiară cont bancar
	Anexa 15
	
	

	19. 
	Declaraţie de imparţialitate
	Anexa 16
	
	

	20. 
	Solicitantul este eligibil (este persoană juridică fără scop patrimonial cu sediul social/punct de lucru/filială sau sucursală în judeţul Dolj)?
	-
	
	

	21. 
	Partenerii sunt eligibili?
	-
	
	



Se verifică dacă documentatia este completă, în conformitate cu pct. III.2, capitolul 2, din prezenta documentaţie.


Dacă lipsesc mai mult de trei documente solicitate, propunerea este respinsă din oficiu, fără a mai trece prin faza de evaluare. În acest caz solicitantului i se trimite o scrisoare de respingere cu precizarea motivelor respingerii.
2. Eligibilitatea solicitanţilor şi partenerilor


Se verifică eligibilitatea solicitantului şi partenerilor, respectiv dacă aceştia sunt persoane fizice sau juridice fără scop patrimonial cu sediul social/punct de lucru/filială sau sucursală în judeţul Dolj, în accepţiunea Legii nr. 350/2005, care desfăşoară activităţi nonprofit. Solicitanţii pot acţiona individual sau în parteneriat pentru realizarea şi implementarea proiectului propus. Partenerii trebuie să fie organizaţii relevante pentru domeniul proiectului propus, pot avea un rol determinant în elaborarea şi implementarea proiectului, dar nu pot primi fonduri din finanţarea nerambursabilă acordată de autoritatea contractantă.

Numai solicitările care sunt conforme administrativ şi depuse de solicitanţi eligibili se vor califica pentru etapa de evaluare tehnică şi financiară.

3. Evaluarea tehnică şi financiară


Evaluarea calităţii propunerilor, inclusiv a bugetului propus, va fi efectuată în conformitate cu   criteriile de selecţie şi criteriile de acordare conţinute în Grilele de Evaluare prezentate în continuare.

Criteriile de selecţie sunt destinate evaluării capacităţii operaţionale şi financiare a solicitanţilor, pentru a verifica dacă au competenţele profesionale şi calificările cerute pentru implementarea şi finalizarea cu succes a proiectului propus. Acest lucru este valabil şi pentru partenerii solicitantului.


Numai solicitanţii care obţin un minim de 25 de puncte la această secţiune vor fi evaluaţi din punctul de vedere al criteriilor de acordare.


Criteriile de acordare a finanţării permit evaluarea calităţii propunerilor din punctul de vedere al metodologiei, activităţilor, bugetului şi concordanţei acestora cu obiectivul şi rezultatul programului.


Numai solicitanţii care obţin un minim de 50 de puncte la această secţiune vor fi incluşi în lista potenţialilor beneficiari ce vor putea primi finanţare.
 Contractele vor fi acordate solicitanţilor care vor obţine cele mai mari punctaje în urma aplicării criteriilor de acordare, în ordine descrescătoare, în limita sumei alocate pentru domeniul respectiv.
	1.Criterii de selecţie


	Punctaj acordat 

50 puncte maxim

	Experiența solicitantului și/sau a partenerilor în implementarea proiectelor similare
	10

	Experiența și calificarea echipei de proiect
	20

	Capacitatea organizatorică și logistică necesară implementării proiectului
	20

	TOTAL
	50


	2. Criterii de acordare
	Punctaj acordat

100 puncte maxim

	Relevanța proiectului față de obiectivele domeniului finanțat
	15

	Claritatea obiectivelor și activităților propuse
	10

	Numărul și relevanța beneficiarilor direcți și indirecți
	10

	Impactul asupra comunității județului Dolj
	15

	Gradul de inovare și valoarea adăugată a proiectului
	10

	Sustenabilitatea rezultatelor după finalizarea finanțării
	10

	Vizibilitatea și promovarea județului Dolj prin proiect
	10

	Parteneriate și implicarea comunității locale
	5

	Fundamentarea și realismul bugetului
	15

	TOTAL
	100


În procesul de evaluare se vor aplica următoarele reguli specifice de selecţie:
-Procesul de evaluare şi selecţie va fi organizat pe domeniile specificate în prezenta documentaţie;

-Vor fi întocmite liste separate ierarhizate pe fiecare domeniu, în ordinea descrescătoare a punctajelor totale obţinute şi în limita bugetului alocat;

- În cazul obținerii unor punctaje egale, proiectele vor fi ierarhizate în funcție de:

1. punctajul obținut la criteriul „Impactul asupra comunității județului Dolj”; 

2. punctajul obținut la criteriul „Relevanța proiectului”; 

3. numărul beneficiarilor direcți; 

4. valoarea contribuției proprii. 

-Pe parcursul aplicării procedurii de atribuire, autoritatea contractantă are dreptul de a solicita clarificări pentru demonstrarea îndeplinirii cerinţelor stabilite prin criteriile de calificare şi selecţie sau pentru demonstrarea conformităţii ofertei cu cerinţele solicitate. În cazul în care  răspunsul la solicitările de clarificări ale autorităţii finanţatoare nu este prezentat în termenul stabilit, propunerea de proiect  va fi respinsă.

Solicitanţii vor fi informaţi în scris de către autoritatea finanţatoare despre decizia comisiei de evaluare în legătură cu cererea lor de finanţare. În termen de 3 zile de la data primirii notificării din partea Autorităţii Finanţatoare, solicitanţii pot depune contestaţii la Registratura Consiliului Judeţean Dolj, din Craiova, str. Olteț, nr. 4, iar autoritatea contractantă este obligată să răspundă în termen de 5 zile la toate contestaţiile depuse.

V. Procedura de finanţare


Finanţarea se acordă unui beneficiar în contul acestuia deschis la o bancă în localitatea în care acesta are sediul.


Finanţarea pentru o tranşă aferentă unei etape următoare a proiectului se acordă numai după justificarea utilizării tranşei anterioare, prin depunerea rapoartelor şi a documentelor justificative, după cum urmează:

· Prima tranşă (avans) este de 30% din finanţarea acordată;
· A doua tranşă este de 60% din valoarea finanţării nerambursabile şi va fi virată beneficiarului, după cheltuirea avansului. Cererea de plată este însoţită de raportul intermediar iar tranşa va fi virată în termen de 10 zile de la validarea acestuia de către Autoritatea Finanţatoare;
· tranşa finală, în cuantum de maxim 10% din valoarea finanţării nerambursabile, va fi virată beneficiarului în termen de 10 zile de la validarea raportului final (ulterior finalizării proiectului).

Suma rămasă necheltuită la sfârşitul Proiectului (atunci când derularea Proiectului a fost posibilă cu costuri mai mici faţă de cele propuse şi aprobate iniţial) va fi evidenţiată în raportul financiar final şi va fi restituită de către Beneficiar, Consiliului Judeţean Dolj, în termen de 5 zile lucrătoare de la solicitarea acesteia, comunicată Beneficiarului în scris.


În cazul realizării de economii în derularea proiectului, finanţarea nerambursabilă acordată din fondurile bugetului judeţului Dolj nu poate depăşi 90% din valoarea totală a Proiectului rezultată din raportul final.


În termen de 14 zile calendaristice de la finalizarea proiectului, beneficiarul va înainta Consiliului Judeţean Dolj raportul final şi documentele justificative, prin care va demonstra cheltuirea tuturor fondurilor conform bugetului aprobat, şi va înainta cererea de plată a tranşei finale. În situaţia în care beneficiarul nu va putea justifica prin documente cheltuirea fondurilor, este obligat să restituie sumele rămase nejustificate, dar primite prin tranşele anterioare, în maxim 5 zile de la solicitarea Autorităţii Finanţatoare.

VI. Procedura de publicitate, raportare şi control 
1. Informare şi publicitate

Scopul acţiunilor de informare şi publicitate este de a realiza informarea şi publicitatea programului şi a proiectelor co-finanţate, atât pentru publicul general, cât şi pentru beneficiarii potenţiali, astfel încât să se sublinieze rolul Consiliului Judeţean Dolj şi transparenţa oportunităţilor de finanţare.

Mesajele vor fi adaptate diferitelor grupuri ţintă vizate, utilizând un limbaj accesibil, evitarea folosirii în mod excesiv a termenilor tehnici, oferirea de exemple de bune practici.

Cooperarea cu media va avea de asemenea un rol esenţial în implementarea cu succes a acţiunilor privind informarea şi publicitatea.

Beneficiarul va descrie în cadrul rapoartelor de progres toate activităţile de informare şi publicitate desfăşurate, aferente proiectului şi va ataşa la raport copii după articolele de presă, fotografii ale evenimentelor organizate în cadrul proiectului din care să reiasă respectarea cerinţelor de informare şi publicitate şi documentele elaborate.

Printre activităţile de informare şi publicitate se pot recomanda: anunţuri în ziare (regional şi/sau local) privind începerea proiectului, respectiv închiderea proiectului cu menţionarea rezultatelor obţinute, precum şi editarea sau afişarea de broşuri, pliante, panouri, etichete etc. Pentru toate echipamentele achiziţionate prin proiect, beneficiarul trebuie să aplice la loc vizibil, un autocolant în care să se menţioneze că acestea au fost achiziţionate prin programul de finanţare nerambursabilă susţinut de Consiliul Judeţean Dolj. O asemenea menţiune se va face pe fiecare material promoţional realizat în cadrul proiectului pentru care s-a asigurat finanţare nerambursabilă din partea Consiliului Judeţean Dolj.

Beneficiarii au obligaţia de a ataşa la rapoarte, materialele de informare şi publicitate elaborate. Materialele realizate în cadrul proiectului vor conţine menţiunea: “Proiect finanţat din bugetul Consiliului Judeţean Dolj”.
2. Procedura de raportare

Raportările vor fi întocmite în conformitate cu Anexa 14 la prezenta documentaţie, vor fi depuse atât pe suport de hârtie, cât şi pe suport magnetic, şi vor fi însoţite de documentele justificative pentru cheltuielile efectuate, materiale foto realizate la fiecare activitate derulată, menţionându-se data şi locul desfăşurării acestora.

Acestea vor fi depuse la registratura Consiliului Judeţean Dolj cu adresă de înaintare. Raportările trebuie sa dovedească atât cheltuirea finanţării nerambursabile, cât şi a contribuţiei proprii.

Proiectele/programele pentru care nu s-au depus rapoartele în termenul stabilit prin contract nu vor obţine decontarea tranşelor aferente.
În funcţie de calendarul efectiv al procesului de evaluare, Comisiile de Evaluare pot modifica duratele contractelor de finanţare astfel încât să asigure derularea procedeului de finanţare a contractului şi de decontare a ultimei tranşe în anul calendaristic în care s-a acordat finanţarea.

Pentru justificarea cheltuielilor efectuate, se vor prezenta următoarele documente:

· pentru decontarea cheltuielilor administrative: factura fiscală, însoţită de chitanţă/ordin de plată/bon fiscal, extras de cont;

· pentru decontarea cheltuielilor ocazionate de achiziţionarea de bunuri şi servicii: contract furnizare sau servicii, proces verbal de recepţie, NIR, factură fiscală, însoţită de chitanţă/ordin de plată/bon fiscal, extras de cont;

· pentru decontarea cheltuielilor de închiriere: contract de închiriere, factură fiscală, chitanţă/ordin de plată/dispoziţie de plată, extras de cont;

· pentru decontarea cheltuielilor privind resursele umane: document justificativ privind existenţa obligaţiei de plată (contract), chitanţă/ordin de plată/stat de plată semnat de reprezentanţii legali ai beneficiarului, extras de cont, dovada plaţii obligaţiilor către bugetul de stat şi al asigurărilor sociale;
· pentru decontarea cheltuielilor privind transportul : biletele de călătorie, ordinele de deplasare, bonuri taxe de autostradă, etc. În cazul în care deplasarea se efectuează cu autoturismul proprietate personală a beneficiarului finanţării, sau cu mijloace de transport închiriate, justificarea cheltuielilor se va face pe baza foii de parcurs care trebuie să cuprindă: destinaţia deplasării, distanţa în kilometri, consumul normat, consumul efectiv;
· pentru decontarea cheltuielilor care se înscriu în categoria alte cheltuieli: orice document fiscal care corespunde legislaţiei aflate în vigoare, extras de cont.

Data documentelor justificative trebuie să fie în concordanţă cu perioada desfăşurării acţiunii, respectiv decontarea cheltuielilor se poate efectua pentru activităţi şi plăţi efectuate pe perioada derulării contractului (perioada de la semnarea contractului până la finalizarea lui).
Se acceptă modificări ulterioare ale perioadelor de desfășurare a proiectelor și/sau locațiilor, printr-o notificare transmisă Comisiei de monitorizare a proiectelor cu finanțare nerambursabilă din cadrul CJ Dolj.

Dosarul aferent fiecărei raportări împreună cu documentele justificative va fi depus în dublu exemplar, fiecare filă a acestui dosar va fi certificată pentru conformitate, semnată şi numerotată.
În cazul în care documentele transmise de beneficiari sunt incomplete, incorecte sau conțin orice alte neconformități și/sau lipsuri, autoritatea finanțatoare va solicita completarea/corectarea lor și/sau eliminarea oricăror lipsuri/neconformități. În acest caz, termenul de verificare a cererilor de plată, a rapoartelor intermediare, precum și a documentelor justificative aferente acestora se suspendă până la corectarea, de către beneficiar, a oricăror neconformități și/sau completarea oricăror lipsuri.

3. Procedura de control

Autoritatea finanţatoare îşi rezervă dreptul de a face verificări, atât în perioada derulării contractului de finanţare nerambursabilă, cât şi ulterior validării raportului final, dar nu mai târziu de 3 luni de la data validării.

Contractele de finanţare nerambursabilă vor prevedea, sub sancţiunea nulităţii, calitatea Curţii de Conturi de a exercita controlul financiar asupra derulării activităţii nonprofit finanţate din fondurile publice.

Regimul de gestionare a sumelor finanţate şi controlul financiar se realizează în condiţiile legii. Auditarea sumelor utilizate se va face de către compartimentul de specialitate al Consiliului Judeţean Dolj. Dosarul complet conţinând raportul final al proiectului trebuie păstrat timp de cinci ani în arhiva aplicantului pentru un eventual audit sau control ulterior.
� Aceste documente vor fi semnate pe fiecare pagină de către reprezentantul solicitantului sau de împuternicit, la fel ca restul documentelor proiectului (conform III.1), demostrându-se astfel acceptarea formatului standard de contract şi anexelor acestuia , care se va încheia în cazul acordării finanţării nerambursabile.

